送寇元弼王文舉
作者：賀鑄
朝代：宋

paragraphs: 無端嵇氏叟，早結曹家偶。
不遂龍蛇藏，翻從牛馬走。
東西祇强顔，清鏡照人頑。
敧枕知歸路，開屏認舊山。
甘心折腰膂，爲飽來西楚。
始驗釜生魚，還悲厠中鼠。
兩君冰玉人，傾蓋許相親。
何意塵埃地，欻游雲漢津。
佳時第行樂，不與華年約。
大白酒交酬，長箋詩間作。
俄報戍期秋，扁舟去莫留。
臺鄉淮水北，和氏玉坑頭。
飄颻同李郭，到岸逢搖落。
俱是長年人，得忘彌日惡。
勞生不自知，會合復何時。
籠鳥檻猿思，烹雞炊黍期。
此期諒難必，幸勿忘今日。
固有夢依依，可無書一一。
徐國壯山河，黄樓入望多。
後時三五夕，奈爾月明何。